Shavkat Mirziyoyev Afgʻoniston delegatsiyasini qabul qildi

02.02.2021
O‘zbekiston Respublikasi Prezidenti Shavkat Mirziyoyev 2-fevral kuni Afgʻoniston Islom Respublikasining delegatsiyasi – mamlakat tashqi ishlar vaziri Muhammad Hanif Atmar va Prezident Administratsiyasi rahbari Muhammad Shokir Korgarni qabul qildi.
Davlatimiz rahbari uchrashuvni ochar ekan, ikki tomonlama munosabatlarning bugungi sur’atini saqlab qolish va oliy darajada avval erishilgan kelishuvlarni amalga oshirish muhim ekanini alohida ta’kidladi.
Afgʻoniston delegatsiyasi a’zolari O‘zbekiston Prezidentini koʻrsatilgan samimiy qabul uchun minnatdorlik bildirib, Afgʻoniston Prezidenti Ashraf G‘anining salomi va eng ezgu tilaklarini yetkazdilar.
O‘zbekistonning Afgʻonistonda tinchlik va barqaror taraqqiyotni ta’minlashga qaratilgan qat’iy sa’y-harakatlari uchun chuqur minnatdorlik bildirildi.
Bugun Toshkent shahrida yetakchi xalqaro moliyaviy institutlar rahbarlari ishtirokida oʻtgan Transafgʻon temir yoʻlini qurish loyihasi boʻyicha uch tomonlama ishchi guruh birinchi yigʻilishining samarali yakunlari yuksak baholandi.
Tomonlar ushbu loyihani tez fursatda tayyorlash va amalga oshirishni boshlash, qabul qilingan “yoʻl xarita”si asosida xorijiy hamkorlar va salohiyatli investorlarni faol jalb qilish muhim ekanini ta’kidladilar.
Bundan tashqari, uchrashuvda koʻp qirrali O‘zbekiston-Afgʻoniston hamkorligini yanada kengaytirishning dolzarb masalalari koʻrib chiqildi.
Bu borada soʻz yuritilganda, avvalo, tovar ayirboshlash hajmini oshirish va uni yaqin yillarda kamida 2 milliard dollarga yetkazish uchun qulay sharoitlar yaratish, sanoat, energetika, qishloq xoʻjaligi va logistika sohalarida kooperatsiyani kuchaytirish, sogʻliqni saqlash, ta’lim va madaniyat sohalarida muhim dasturlarni amalga oshirishni qayd etish lozim.
Uchrashuvda oliy va yuqori darajadagi boʻlajak tadbirlar va muloqotlar rejasi ham koʻrib chiqildi.